钦定古今图书集成/明伦汇编/官常典/第357卷 > 周𫓧
## 钦定古今图书集成/明伦汇编/官常典/第357卷 > 周𫓧

按《明外史王与龄传》：“周𫓧字汝威，榆次人。嘉靖五年
进士。授行人，擢御史，巡按陕西。被俘民自塞外逃归
者，边将杀以冒功。𫓧请下诏严禁，有报降五人以上
者赏之。诏可，再按山东，特改右春坊清纪郎兼翰林
院侍书。俺答将入寇，总督侍郎翟鹏以闻，𫓧以中枢
无筹策，请早为计。帝以为浮词乱政，责降庐州府知”
事。旋改国子监丞，擢吏部文选主事。坐与与龄发严
嵩私属事，贬河间通判。已而吏部拟擢南京吏部主
事。嵩言“𫓧调官甫四月，不得骤迁。”帝怒，诘责尚书许
赞等，令录左降官迁擢者姓名。赞引罪，并列陈叔颐
等十六人以闻。诏夺赞等俸，镌文选郎郑晓三级，𫓧、
叔颐等褫职为民。廷臣论荐，𫓧以嵩在位，不复召。穆
宗初，赠光禄少卿。